3.6

V skyriuje pateikiama keletas kontrolės priemonių pakeitimų. 3.6.1 Visų pirma, į sąrašus, kuriuos kiekviena valstybė narė turi siųsti Komisijai 45 dienos prieš pradedant žvejybos sezoną, žvejybos laivų atgaline data įtraukti negalima. 3.6.2 Bendrijos žūklės laivų savininkai ne tik turi laikytis to, kas nustatyta Bendrijos kontrolės sistemoje, kuria užtikrinamas bendrosios žuvininkystės politikos taisyklių laikymasis, bet ir į laivo žurnalą įrašyti pasiūlymo dėl reglamento dėl griežtos paprastųjų tunų žvejybos stebėsenos II priede nurodytą informaciją. 3.6.3 Draudžiama vykdyti jungtines žvejybos operacijas su kitomis Susitariančiosiomis Šalimis. 3.6.4 Pasiūlyme visiškai pakeičiamas Reglamento 302/2009 straipsnis dėl perkėlimo operacijų ir pasiūloma taikyti aiškesnę ir veiksmingesnę tokių operacijų kontrolės sistemą. 3.6.5 Taip pat visiškai pakeičiamas žuvų perkėlimo į varžas operacijoms skirtas straipsnis. 3.6.6 Laivų stebėjimo sistemai (LSS) skirtas straipsnis išplečiamas nurodant, kad Į TATAK paprastuosius tunus žvejojančių žūklės laivų registrą įrašyti laivai pradeda LSS duomenis siųsti TATAK bent jau prieš 15 dienų iki žvejybos sezono pradžios ir toliau juos siunčia ne trumpiau kaip 15 dienų po žvejybos sezono pabaigos. Be to, duomenų siuntimas nenutraukiamas ir laivams esant uoste. 3.6.7 Straipsnis, kuriame aptariamas gaudyklėmis vykdomos veiklos registravimas ir ataskaitos, iš dalies pakeičiamas taip, kad po kiekvienos tunų gaudyklėmis vykdytos žvejybos operacijos būtų perduodami ne tik duomenys apie gaudyklėmis sužvejotą žuvų kiekį, bet ir gaudyklėje likusio kiekio įvertis. 3.6.8 Be to, TATAK bendro tarptautinio inspektavimo sistema išplečiama taip, kad kai vienu metu TATAK konvencijos rajone paprastųjų tunų žvejybos veiklą vykdo daugiau kaip 15 valstybės narės žvejybos laivų, tos valstybės narės inspektavimo laivas tuo laikotarpiu turi būti konvencijos rajone arba ta valstybė narė, bendradarbiaudama su kita valstybe nare ar konvencijos Susitariančiąją Šalimi, turi bendrai vykdyti veiklą inspektavimo laivu. 3.6.9 30 straipsnis, susijęs su nacionalinių stebėtojų programa, yra iš dalies keičiamas užtikrinant, kad paprastuosius tunus žvejojančiuose laivuose nacionalinių stebėtojų veikla būtų vykdoma bent — 100 % gaubiamaisiais tinklais žvejojančių žūklės laivų, kurių ilgis 24 m arba mažesnis, 2011 m., — 100 % gaubiamaisiais tinklais žvejojančių žūklės laivų, kurių ilgis 20 m arba mažesnis, 2012 m., — 100 % vilkikų. 3.6.10 TATAK nacionalinių stebėtojų programai skirto straipsnio 1 dalis pakeičiama taip, kad kiekviena valstybė narė užtikrintų, kad TATAK regioninis stebėtojas būtų — visuose gaubiamaisiais tinklais žvejojančiuose laivuose, ilgesniuose nei 24 m, per visą 2011 m. žvejybos sezoną, — visuose gaubiamaisiais tinklais žvejojančiuose laivuose, ilgesniuose nei 20 m, per visą 2012 m. žvejybos sezoną, — nuo 2013 m. – visuose gaubiamaisiais tinklais žvejojančiuose laivuose, neatsižvelgiant į jų ilgį, per visą žvejybos sezoną. 3.6.10.1 Pirmiau nurodytiems gaubiamaisiais tinklais žvejojantiems laivams, kuriuose nėra TATAK regioninio stebėtojo, žvejoti paprastųjų tunų ar dalyvauti jų žvejybos veikloje neleidžiama. 3.6.11 32 straipsnis, kuriame kalbama apie naudojimąsi vaizdo įrašais, visiškai pakeistas ir pridėta nauja dalis, kuria kiekviena valstybė narė įpareigojama imtis priemonių, būtinų užtikrinti, kad būtų išvengta originalaus vaizdo įrašo pakeitimo kitu, jo redagavimo ar manipuliavimo juo. 3.6.12 Pridėtas 33a straipsnis, skirtas Sąjungos inspektavimo planų perdavimui TATAK. Jame nustatoma, kad kasmet ne vėliau kaip rugsėjo 15 d. valstybės narės Komisijai perduoda kitų metų inspektavimo planus. Komisija Sąjungos inspektavimo planą perduoda TATAK sekretoriatui, kad TATAK jį patvirtintų. 3.6.13 34 straipsnio, skirto rinkos priemonėms, 1 dalis pakeičiama nauja dalimi, kuria ne tik draudžiama paprastųjų tunų vidaus prekyba, iškrovimas, importas, eksportas, perkėlimas į varžas tukinti ar auginti, reeksportas ir perkrovimas nepateikiant tikslių, visiškai užpildytų ir patvirtintų dokumentų, kurių reikalaujama šiuo reglamentu, bet ir draudžiama atlikti bet kokius veiksmus taip pat nepateikiant dokumentų, kurių reikalaujama 2010 m. liepos 7 d. Europos Parlamento ir Tarybos reglamentu (EB) Nr. 640/2010, kuriuo sudaroma sužvejotų paprastųjų tunų (Thunnus thynnus) kiekio dokumentavimo programa. 3.6.14 Galiausiai pagal pasiūlymo dėl reglamento II skyrių, kuriame aptariamos kontrolės priemonės, pakeičiami ir iš dalies pakeičiami priedai, suderinant juos su visomis iš dalies pakeistomis priemonėmis.